1. Paratowyd y ddogfen hon yn Microsoft Word. Mae dogfen eglurhaol ar gael yn [**fformat Microsoft Word**](https://view.officeapps.live.com/op/view.aspx?src=https%3A%2F%2Fsenedd.cymru%2Fmedia%2Fuhlh01ea%2Fopsiynau-hygerchedd-word.docx&wdOrigin=BROWSELINK) os oes angen unrhyw gymorth arnoch o ran defnyddio'r opsiwn 'Read aloud', neu o ran newid lliw cefndir y dudalen, maint y testun neu liw’r testun.

# Cyflwyniad

Ers mis Ionawr 2021, mae’r berthynas rhwng y DU a’r UE wedi bod yn seiliedig ar gytundeb y daethpwyd iddo ym mis Rhagfyr 2020, [**y Cytundeb Masnach a Chydweithredu**](https://eur-lex.europa.eu/legal-content/EN/TXT/PDF/?uri=CELEX:22021A0430(01)&from=EN). Rhaid i’r DU a’r UE adolygu gweithrediad y cytundeb erbyn 2026, gyda thrafodaethau’n debygol o gael eu cynnal drwy gydol 2025.

Senedd Cymru

**Adolygiad o weithrediad y Cytundeb Masnach a Chydweithredu rhwng y DU a’r UE: ymgynghoriad**30 Awst i 1 Tachwedd 2024

Mae pwyllgorau’r Senedd am glywed gan y cyhoedd, sefydliadau, a rhanddeiliaid yng Nghymru am sut mae trefniadau’r DU a’r UE ar ôl Brexit wedi effeithio arnynt hyd yn hyn, a’u blaenoriaethau ar gyfer y dyfodol.

Gan adeiladu ar waith y maent eisoes wedi'i wneud, mae'r pwyllgorau a restrir isod yn casglu tystiolaeth ar sut mae'r cytundeb yn gweithio yng Nghymru i sicrhau bod safbwynt Cymru yn cael ei gynnwys yn y broses adolygu.

1. [**Y Pwyllgor Diwylliant, Cyfathrebu, y Gymraeg, Chwaraeon a Chysylltiadau Rhyngwladol**](https://senedd.cymru/pwyllgorau/pwyllgor-diwylliant-cyfathrebu-y-gymraeg-chwaraeon-a-chysylltiadau-rhyngwladol/)**;**
2. [**Y Pwyllgor Newid Hinsawdd, yr Amgylchedd a Seilwaith**](https://senedd.cymru/pwyllgorau/pwyllgor-newid-hinsawdd-yr-amgylchedd-a-seilwaith/)**;**
3. [**Pwyllgor yr Economi, Masnach a Materion Gwledig**](https://senedd.cymru/pwyllgorau/pwyllgor-yr-economi-masnach-a-materion-gwledig/)**;**
4. [**Y Pwyllgor Deddfwriaeth, Cyfiawnder a’r Cyfansoddiad**](https://senedd.cymru/pwyllgorau/y-pwyllgor-deddfwriaeth-cyfiawnder-a-r-cyfansoddiad/)**.**

# Cylch gorchwyl

Byddai’r pwyllgorau’n croesawu eich barn ar:

* eich profiadau o’r Cytundeb Masnach a Chydweithredu ers iddo ddod i rym;
* meysydd cydweithredu rhwng y DU a’r UE a gaiff eu cynnwys yn y Cytundeb Masnach a Chydweithredu, a meysydd na chânt eu cynnwys;
* effeithiolrwydd y Cytundeb Masnach a Chydweithredu yn ymarferol, gan gynnwys a yw unrhyw faterion gweithredu wedi effeithio arnoch;
* rhannau o’r Cytundeb Masnach a Chydweithredu nad ydynt wedi’u gweithredu’n llawn, er enghraifft, cyfranogiad y DU yn rhaglenni’r UE neu gydnabod cymwysterau proffesiynol gan y ddwy ochr;
* canlyniadau anfwriadol yr ydych wedi'u profi; a newidiadau i’r berthynas rhwng y DU a’r UE yr hoffech eu gweld.

Gallwch ddod o hyd i ragor o wybodaeth gefndirol am y Cytundeb Masnach a Chydweithredu a Chymru ar [wefan Ymchwil y Senedd.](https://ymchwil.senedd.cymru/erthyglau-ymchwil/cymru-a-chytundeb-masnach-a-chydweithredu-y-du-a-r-ue/)

# Sut i rannu’ch barn

## Casglu tystiolaeth

Rydym am sicrhau bod ein gwaith yn cael ei lywio gan brofiadau, anghenion a safbwyntiau sy'n adlewyrchu amrywiaeth y bobl a chymunedau y mae'r materion hyn yn effeithio arnynt.

Rydym yn annog unrhyw un sydd ag arbenigedd neu brofiad o'r materion hyn i rannu’ch barn, gan wybod yn iawn y bydd eich barn yn cael ei chroesawu a'i gwerthfawrogi.

Y dyddiad cau ar gyfer cyflwyno sylwadau yw **16.00 dydd Gwener 1 Tachwedd 2024.**

### I rannu eich barn yn electronig, dylech ei anfon at CytundebMasnachaChydweithredu@senedd.cymru neu drwy'r post at yr Uned Gydgysylltu, Senedd Cymru, Caerdydd, CF99 1SN.

### Ynghyd â'ch cyflwyniad, dylech ddarparu'r wybodaeth a ganlyn:

* Eich enw a’ch manylion cyswllt fel y person neu’r sefydliad sy’n cyflwyno’r dystiolaeth.
* A yw’ch tystiolaeth yn cael ei chyflwyno gan unigolyn neu ar ran sefydliad.
* Os ydych yn cyflwyno tystiolaeth fel unigolyn, cadarnhad eich bod dros 18 mlwydd oed.
* Os ydych o dan 13 mlwydd oed, cadarnhad bod eich rhiant neu’ch gwarcheidwad yn caniatáu i chi gymryd rhan (gellir gwneud hyn drwy’r e-bost).
* Gallwch nodi y byddai'n well gennych i’ch enw beidio â chael ei gyhoeddi ochr yn ochr â'ch tystiolaeth (ni fydd enwau unigolion dan 18 oed yn cael eu cyhoeddi).
* Gallwch nodi yr hoffech i’r Pwyllgor drin eich holl dystiolaeth ysgrifenedig, neu unrhyw ran ohoni, yn gyfrinachol, gan roi rhesymau dros hynny.
* Os ydych wedi cyfeirio at drydydd parti yn eich tystiolaeth, fel rhiant, priod neu berthynas, rhaid i chi gadarnhau eu bod wedi cytuno y cewch rannu gwybodaeth y gellir ei defnyddio i'w hadnabod a'u bod yn deall y caiff ei chyhoeddi.

## Darparu tystiolaeth ysgrifenedig

Mae gan y Senedd ddwy iaith swyddogol, sef Cymraeg a Saesneg.

Yn unol â [**Chynllun Ieithoedd Swyddogol y Senedd**](https://senedd.cymru/comisiwn/polisi-comisiwn-y-senedd/ieithoedd-swyddogol/), mae’r Pwyllgor yn croesawu cyfraniadau yn y naill neu’r llall o’n hieithoedd swyddogol, neu’r ddwy, a gofynnwn i sefydliadau sy’n ddarostyngedig i Safonau’r Gymraeg neu gynlluniau iaith Gymraeg ymateb yn unol â’u rhwymedigaethau eu hunain. Rhowch wybod i’r Pwyllgor wrth gyflwyno ymatebion os ydych yn bwriadu darparu cyfieithiad yn ddiweddarach.

Gweler y [**canllawiau i’r rhai sy’n rhoi tystiolaeth i bwyllgorau**](https://senedd.cymru/busnes-y-senedd/pwyllgorau/cymryd-rhan-mewn-pwyllgor/).

## Datgelu gwybodaeth

Gwnewch yn siŵr eich bod yn darllen[**polisi datgelu gwybodaeth**](https://senedd.cymru/cymorth/preifatrwydd/hysbysiad-preifatrwydd-pwyllgorau-r-senedd/)y Senedd cyn cyflwyno gwybodaeth i’r Pwyllgor.